Eskom-skuld: 'Dank munisipale beamptes af' | Maroela Media
Die Forum 4 Service Delivery (F4SD) het gesê munisipaliteite moet die beamptes afdank wat daarvoor verantwoordelik is dat hierdie munisipaliteite se Eskom-skuld nie betaal is nie.
Mbahare Kekana, die nasionale sameroeper van die politieke beweging, het gesê dit is kommerwekkend dat alle inwoners, insluitend dié wat vir hul elektrisiteitsverbruik betaal, geraak sal word wanneer Eskom munisipaliteite met agterstallige kragrekeninge se kragvoorsiening begin afsny.
Volgens Kekana sal F4SD aan die nasionale tesourie skryf en versoek dat die tesourie dringend ingryp om die werklike redes vas te stel hoekom hierdie munisipaliteite nie hul Eskom-skuld betaal het nie.
Munisipaliteite in die Vrystaat, Noordwes en Noord-Kaap is tyd gegee tot einde vandag om hul agterstallige Eskom-skuld te betaal of 'n betalingsooreenkoms met die kragvoorsiener aan te gaan. Indien hulle versuim om dit te doen, sal hul kragvoorsiening afgesny word.
Die hooggeregshof in Pretoria het vroeër 'n dringende aansoek deur AfriForum van die hand gewys, waardeur die organisasie wou voorkom dat Eskom die munisipaliteite se kragvoorsiening afsny. Volgens AfriForum sal dit onregverdig wees om die krag af te sny van inwoners wat wel hul Eskom-rekeninge betaal.
Die hof het egter beslis dat die munisipaliteite verantwoordelik gehou moet word vir hul agterstallige skuld en dat Eskom binne sy wetlike regte optree deur die kragvoorsiening af te sny.
Ek stem!! Wat gebeur as jy jou krag nie betaal nie, dis skaars 'n dag dan knip hulle jou draadjie kort.. Ons betaal getrou, so dié verantwoordelik moet die pak vat. Dank hulle summier af!!!!!!!
My vraag is waarom laat Eskom toe dat die munisipaliteite se skuld so hoog raak voordat drastiese stappe gedoen word. Net soos ons munisipale verbruikers verplig word om ons rekeninge maandeliks op datum te betaal, moet dieselfde mos geld vir munisipaliteite!! Hou al2 partye verantwoordelik vd gemors waaronder verbruikers ly!
Eintlik moet dir amptenare wat die geld in die gatsak gedruk het aangekla word van bedrog en toegesluit word. Dis erger as haatspraak.
Heeltemal reg, tree op teen die skuldige amptenare, maarmoenie afdank nie. Laat die gereg sy gang gaan, kriminele oortreding. Net een ding, onthou, daar is raadslede hierby betrokke. DIS die eintlike sondebokke wat die besluit wat geneem is, goedkeur. Die begrotingsvergaderings word mos gehou, so ook die vorderingsverslae, projekte word gemonitor, so dis nie net amptenare nie. Raadslede het uitvoerende pligte deesdae.
Die vraag is waar is die fondse wat deur die eindverbruikers aan die munisipaliteit betaal is. Ek kan my nie voorstel dat dit veilig in n afwagtingsrekening is net reg om uitbetaal te word nie. Net een redelike afleiding is moontlik. Wanbestee. En die wat daarvoor verantwoordelik is moet opdok. Persoonlik. Dis hoog tyd dat onbekwame en korrupte optrede meedoënloos gestraf word.